Stesen Komuter Bank Negara

Stesen komuter Bank Negara ialah sebuah stesen kereta api komuter terletak di Wilayah Persekutuan Kuala Lumpur, Malaysia. Stesen ini dinamakan sempena ibu pejabat Bank Negara Malaysia yang bersebelahan. Stesen ini merupakan salah satu daripada 4 stesen yang berkhidmat untuk 2 laluan KTM Komuter iaitu laluan Batu Caves–Pulau Sebang/Tampin dan laluan Tanjung Malim–Pelabuhan Klang, sekaligus berperanan sebagai stesen pertukaran antara kedua-dua laluan tersebut. Sejarah Sebelum kerja elektrifikasi bermula, terdapat sebuah perhentian kereta api yang terletak 30 meter dari lokasi kini. Perhentian tersebut hanya sebuah teduhan ringkas tanpa apa-apa kemudahan - seakan sebuah perhentian bas. Ianya dipanggil stesen JPM sempena pejabat Jabatan Perdana Menteri yang terletak berhampiran. Hentian tersebut telah dibina semula semasa projek landasan berkembar elektrik di Kuala Lumpur, Selangor, dan Negeri Sembilan antara tahun 1990 hingga 1994 sebagai persediaan untuk perkhidmatan tren komuter.